Bugun oqshomi. “Tonirovka”, “tonirovka” va yana “tonirovka”

xayrli kech, ushbu o'qib turganingiz — “Bugun”ning eng sara va muhim xabarlari joy olgan “Bugun oqshomi” dayjesti.
“Tonirovka” mavzusiga chiroyli yakun: orqa yon oynalarni qoraytirish bepul bo'ladi, “beton tonirovka” esa 6 baravar arzonlashib, 2,5 million so'mni tashkil qiladi.
Shavkat Mirziyoev 28 iyun kuni o'tkazilgan videoselektorda oxirgi kunlarning aktual mavzusi bo'lib turgan “tonirovka” masalasiga to'xtalib, u bo'yicha qaror qabul qilganini e'lon qildi. Uning narxi arzonladi, orqa yon oynalar hatto tekin bo'ldi!
Prezidentning haydovchilar va yo'lovchilar anchadan beri kutgan, ularning kayfiyatini ko'taradigan qaroriga ko'ra, 1 iyuldan boshlab:
Prezident bu bo'yicha qaror imzolaganini e'lon qilar ekan, OAV, ijtimoiy tarmolqarda ko'tarilayotgan masalalardan xabardor ekanini aytgan. Aholining kayfiyatidan kelib chiqib ushbu qaror imzolanganini ta'kidlagan.
“Mana, bugungi kunda mamlakatimizda yengil avtomashinalar soni 3,5 milliondan oshdi. Haydovchilarimizda ham ko'plab e'tirozlar to'planib qolgan.
Shu bois, bugun haydovchilar va yo'lovchilar anchadan beri kutgan, ularning kayfiyatini ko'taradigan qarorni imzoladim”, — dedi Prezident.
Bundan tashqari, Shavkat Mirziyoev bu hali boshlanishi ekani, aholidan tushgan takliflar va yechimlar bo'yicha doimiy tarzda xalqning foydasiga xizmat qiladigan qarorlar qabul qilib borilishini aytib o'tgan.
“Bu — hali boshlanishi. Men Prezident maslahatchilari, bosh vazir o'rinbosarlari va vazirlarga topshiriq berganman. Odamlarimizni qiynayotgan, ahamiyatini yo'qotgan tartib va cheklovlarni bekor qilish bo'yicha ishchi guruh barcha yo'nalishlarda muntazam ishlayapti. Joylardan tushgan asoslangan takliflar va yechimlar bo'yicha doimiy tarzda xalqimizning foydasiga xizmat qiladigan qarorlar qabul qilib boriladi”, — dedi Prezident yig'ilish yakunida.
Endi mana bu maqolaga to'planganidek postlar chiqishini (fleshmob) to'xtatish mumkin. Hammasi hal, hammasi yaxshi. Endi tarmoqlarda pozitiv fleshmob boshlanib ketdi. Ammo “Kapgir” esa “endi bolalarning psixikasi nima bo'lishi”ni o'ylamoqda. Avvalroq mashinalarning termometrlari havo harorati 60 darajagacha ko'tarilganini ko'rsatayotgandi (aslida havo unchalik bo'lmagan, “O'zgidromet” bu bo'yicha tushuntirish ham bergan). Endi unday bo'lmas ko'p mashinalarda, balki.
Ushbu selektorda boshqa masalalar ham ko'tarildi (o'zi, aslida, yig'ilishning mavzusi umuman boshqa edi). Masalan, O'zbekistonda paxta hosildorligi kamida 30 foizga oshiriladi.
Shavkat Mirziyoev raisligida 28 iyun kuni o'tkazilgan videoselektorda (uning to'liq nomi shunday: ilmga asoslangan urug'chilik va agrotexnologiyalar hisobiga paxta ishlab chiqarish hajmini oshirish hamda paxtani chuqur qayta ishlash asosida to'qimachilik mahsulotlari eksportini ko'paytirish chora-tadbirlari yuzasidan videoselektor yig'ilishi) paxta hosildorligi va hajmini kamida 30 foizga oshirish ham muhokama qilindi.
Unda:
“Sohani qo'llab-quvvatlash uchun so'nggi uch yilda to'qimachilik klasterlariga 23 trillion so'mdan ziyod imtiyozli mablag'lar ajratildi. Bundan tashqari, klasterlarning o'zlari ham qariyb 7 trillion so'm xususiy investitsiyalar yo'naltirdilar. Natijada 350 ga yaqin yirik fabrikalar ishga tushirildi. Ishlab chiqarish hajmi 5 barobarga oshdi, eksport esa 4 barobarga o'sib, qariyb 3 milliard dollarga yetdi”, — dedi Prezident.
Yig'ilishda agar tomchitalib sug'orishni joriy etish sohasida erkin raqobat bo'lsa, ilm bilan yondashilsa, ushbu texnologiyani joriy etish xarajatini gektariga 15–20 million so'mga bemalol tushirish mumkinligi, hozirda ko'rsatkich 27 million so'm ekani qayd etilgan.
Shu sababli Moliya va Suv xo'jaligi vazirliklariga bir hafta muddatda:
Bunda eng maqbul shartlar va narxlarni fermerlarning o'zi tanlaydi. Ishlab chiqaruvchi esa kamida 3 yil fermerga servis xizmatini ko'rsatishni kafolatlashi shart. Umuman, klasterlar hamkor fermerlari bilan birga olgan daromadidan bir qismini jamg'arib, ichki irrigatsiya tizimini yaxshilashni ham yo'lga qo'yishi kerakligi ko'rsatib o'tildi.
O'zimizda “tonirovka” mavzusi, ammo olamda nima gap?
“Tolibon”ning o'zbek qo'mondonlari pushtun toliblari tomonidan hibsga olinmasligi uchun yerto'lada yashamoqda.
“Tolibon” Faryob viloyatidagi o'zbek qo'mondonlaridan biri Tufani Hajga borishiga ruxsat bermagan. Razvedka boshqarmasi va Afg'oniston Mudofaa vazirligi may oyidan beri faryoblik o'zbek qo'mondonlarining barcha harakatlarini kuzatgan.
Manbalarga ko'ra, Maxdum Olim Rabboniy, Qori Salohiddin Ayubiy va qo'mondon Tufa “Tolibon” hibsga olmasligi uchun yerto'lada yashamoqda. So'nggi ikki oy ichida shimolda pushtun va nodavlat “Tolibon” qo'mondonlari o'rtasidagi ichki kelishmovchiliklar avj olgan.
Medvedev Ukraina NATO’ga qo'shilsa, Uchinchi jahon urushi boshlanishini aytdi.
Siyosatchiga ko'ra, Ukrainaning alyansga qo'shilishi Rossiya uchun Shvetsiya va Finlyandiyaning ittifoqqa kirishidan ko'ra xavfliroq. Medvedev Moskva va Kiev o'rtasida “hal qilinmagan hududiy nizolar mavjudligi”, jumladan, Qrimga egalik qilish va “mintaqalar maqomini turlicha tushunish” borligini aytgan.
“Biz uchun Qrim Rossiyaning bir qismidir va bu abadiy shunday bo'lib qoladi. Qrimga bostirib kirishga har qanday urinish mamlakatimizga urush e'lon qilishdir. Agar NATO’ning bir qismi bo'lgan davlat bu ishni qilsa, bu butun Shimoliy Atlantika alyansi bilan ziddiyatni anglatadi. Uchinchi jahon urushi boshlanib, to'liq falokat bo'ladi”, — degan u
Medvedev bu holda NATO’ning Rossiya bilan quruqlikdagi chegaralari uzunligi ikki barobardan ko'proqqa oshishi va mamlakat o'z chegaralarini mustahkamlashini aytgan. Siyosatchining so'zlariga ko'ra, bundan hech kim, jumladan, Shvetsiya va Finlyandiya fuqarolari ham xursand emas.
Bugun bilan yashang. “Bugun”da qoling.